
Noteikumi par privātās izglītības iestādes mācību procesā iesaistīto izglītojamo sociālajām mērķa grupām un līguma slēgšanu par pašvaldības piedalīšanos iestādes uzturēšanas izdevumu finansēšanā
Izdoti saskaņā ar Izglītības likuma 17. panta trešās daļas 27.¹punktu
· 1. Noteikumi nosaka:
· 1.1. kārtību, kādā pašvaldība slēdz līgumu par piedalīšanos akreditētas privātās izglītības iestādes (turpmāk – privātā izglītības iestāde) uzturēšanas izdevumu finansēšanā (turpmāk – atbalsts), lai nodrošinātu iespēju apmeklēt izglītības iestādi pēc brīvas izvēles bērnam, kura  dzīvesvieta deklarēta pašvaldības administratīvajā teritorijā, bet kurš apgūst vispārējās pamatizglītības programmu privātā izglītības iestādē dzīvesvietas administratīvajā teritorijā vai ārpus tās, un šis privātais pakalpojuma sniedzējs ir sabiedriskā labuma organizācija vai sociālais uzņēmums;
· 1.2. privātās izglītības iestādes mācību procesā iesaistīto izglītojamo sociālās mērķa grupas.
· 2. Pašvaldība piešķir atbalstu par piedalīšanos privātās izglītības iestādes uzturēšanas izdevumu finansēšanā, ja tiek nodrošināta atbilstība šādiem kritērijiem:
· 2.1. privātā izglītības iestāde ir reģistrēta Izglītības iestāžu reģistrā;
· 2.2. privātās izglītības iestādes faktiskā adrese sakrīt ar juridisko adresi;
· 2.3. izglītojamā dzīvesvieta ir deklarēta attiecīgās pašvaldības administratīvajā teritorijā;
· 2.4. izglītojamais ir reģistrēts Valsts izglītības informācijas sistēmā vispārējās pamatizglītības programmā;
· 2.5. privātā izglītības iestāde vai tās dibinātājs ir sabiedriskā labuma organizācija vai sociālais uzņēmums;
· 2.6. ne mazāk kā 10 procenti no privātās izglītības iestādes mācību procesā iesaistītajiem izglītojamajiem ir no šādām sociālajām mērķa grupām:
· 2.6.1. bērni no trūcīgas vai maznodrošinātas mājsaimniecības;
· 2.6.2. bērni ar invaliditāti;
· 2.6.3. bērni no etniskās minoritātes romi;
· 2.6.4. bērni no reemigrantu ģimenēm;
· 2.6.5. bērni bāreņi vai bez vecāku gādības palikušie bērni;
· 2.6.6. bērni no daudzbērnu ģimenēm;
· 2.6.7. bērni, kuri apgūst speciālās pamatizglītības programmas skolēniem ar garīgās attīstības traucējumiem un speciālās pamatizglītības programmas skolēniem ar smagiem garīgās attīstības traucējumiem vai vairākiem smagiem attīstības traucējumiem;
· 2.7. privātā izglītības iestāde sedz šo noteikumu 2.6. apakšpunktā minēto izglītojamo mācību maksu;
· 2.8. privātai izglītības iestādei vai tās dibinātājam uz līguma slēgšanas dienu nav nodokļu parādu Publisko iepirkumu likuma izpratnē arī gadījumā, ja netiek veikts iepirkums.
· 3. Privātā izglītības iestāde vai tās dibinātājs iesniedz iesniegumu par atbalsta saņemšanu pašvaldībā, kurā ir deklarēta izglītojamā dzīvesvieta.  
· 4. Pašvaldība mēneša laikā pēc šo noteikumu 3. punktā minētā iesnieguma saņemšanas izvērtē iesniedzēja atbilstību šo noteikumu 2.punktā minētajiem kritērijiem, tostarp izmantojot Valsts izglītības informācijas sistēmā pieejamo informāciju. Pašvaldība ir tiesīga pieprasīt privātajai izglītības iestādei vai tās dibinātājam papildu dokumentus, ja tie ir nepieciešami iesnieguma iesniedzēja izvērtēšanai, nosakot termiņu to iesniegšanai, kas nedrīkst būt īsāks par piecām darbdienām.
· 5. Pašvaldība noslēdz līgumu vai atsaka noslēgt līgumu, ja iesniedzējs neatbilst kādam no šo noteikumu 2. punktā minētajiem kritērijiem.
· 6. Pašvaldības atteikumu noslēgt līgumu iesniedzējs var apstrīdēt un pārsūdzēt normatīvajos aktos noteiktajā kārtībā.
· 7.  Privātā izglītības iestāde, kas saņem atbalstu, nav tiesīga noteikt maksu par attiecīgā izglītojamā izglītības ieguvi.
· 8. Atbalsta izlietojuma pamatojumam un finansējuma izlietojuma mērķa pārbaudei privātā izglītības iestāde vai tās dibinātājs, slēdzot līgumu ar pašvaldību, pievieno izmaksu tāmi atbilstoši privātās izglītības iestādes vai tās dibinātāja apstiprinātiem iepriekšējā gada pēc naudas plūsmas uzskaitītiem izdevumiem. Ja tiek dibināta jauna privātā izglītības iestāde, līgumam pievieno apstiprinātu plānoto izdevumu tāmi. Tāmē atsevišķi norāda valsts dotāciju, ko privātā izglītības iestāde saņem, un tā netiek iekļauta attiecīgajās izmaksu pozīcijās, kā arī šo noteikumu 2.6.apakšpunktā minēto izglītojamo mācību maksas kopsummu, par ko samazina tāmes izdevumu kopsummu.
· 9. Šo noteikumu 8.punktā minēto tāmi privātā izglītības iestāde vai tās dibinātājs sagatavo atbilstoši normatīvajam aktam par budžetu izdevumu klasifikāciju atbilstoši ekonomiskajām kategorijām, un tāmē ietvertie aprēķini atbilst privātās izglītības iestādes vai tās dibinātāja gada pārskata datiem, kuri iesniegti Valsts ieņēmumu dienestā.
· 10. Atbalstu par vienu bērnu nosaka tādā apmērā, kas atbilst bērna deklarētās dzīvesvietas pašvaldībā noteiktajām vienam izglītojamam nepieciešamajām vidējām izmaksām iepriekšējā budžeta gadā pašvaldības vispārējās izglītības iestādēs vispārējās, izņemot speciālās, pamatizglītības programmas īstenošanai.
· 11. Pašvaldības atbalstu aprēķina, ņemot vērā pašvaldības vispārējās izglītības iestādes izmaksas iepriekšējā budžeta gadā attiecībā uz vispārējās, izņemot speciālās, pamatizglītības programmu īstenošanu. Izmaksu aprēķinā atbilstoši ekonomiskās klasifikācijas kodiem iekļauj šādus pašvaldības vispārējās izglītības iestāžu iepriekšējā gadā pēc naudas plūsmas uzskaitītos izdevumus (izņemot valsts budžeta finansējumu un Eiropas Savienības un pārējās ārvalstu finanšu palīdzības finansējumu):
· 11.1. atalgojumi (EKK 1100) (izņemot prēmijas un naudas balvas (EKK 1148) un darba devēja piešķirtos labumus un maksājumus (EKK 1170);
· 11.2. darba devēja valsts sociālās apdrošināšanas obligātās iemaksas, pabalsti un kompensācijas (EKK 1200) (izņemot valsts sociālās apdrošināšanas obligātās iemaksas no prēmijām un naudas balvām (EKK 1148) un darba devēja piešķirtajiem labumiem un maksājumiem (EKK 1170)));
· 11.3. mācību, darba un dienesta komandējumi, dienesta, darba braucieni (EKK 2100) (izņemot ārvalstu mācību, darba un dienesta komandējumus, darba braucienus (EKK 2120));
· 11.4. pakalpojumu samaksa (EKK 2200):
· 11.4.1. izdevumi par sakaru pakalpojumiem (EKK 2210);
· 11.4.2. izdevumi par komunālajiem pakalpojumiem (EKK 2220);
· 11.4.3. dažādi pakalpojumi (EKK 2230) (izņemot izdevumus par transporta pakalpojumiem (EKK 2233));
· 11.4.4. remontdarbi un iestāžu uzturēšanas pakalpojumi (izņemot kapitālo remontu) (EKK 2240);
· 11.4.5. informācijas tehnoloģiju pakalpojumi (EKK 2250);
· 11.4.6. īre un noma (EKK 2260);
· 11.5. krājumi, materiāli, energoresursi, preces, biroja preces un inventārs, kurus neuzskaita pamatkapitāla veidošanā (EKK 2300):
· 11.5.1. izdevumi par dažādām precēm un inventāru (EKK 2310);
· 11.5.2. kurināmais un enerģētiskie materiāli (EKK 2320);
· 11.5.3. zāles, ķimikālijas, laboratorijas preces, medicīniskās ierīces, laboratorijas dzīvnieki un to uzturēšana (EKK 2340);
· 11.5.4. iestāžu uzturēšanas materiāli un preces (EKK 2350);
· 11.5.5. valsts un pašvaldību aprūpē, apgādē un dienestā (amatā) esošo personu uzturēšana (EKK 2360) (izņemot ēdināšanas izdevumus (EKK 2363) vispārējās izglītības iestādēs no 5.klases);
· 11.5.6. mācību līdzekļi un materiāli (EKK 2370);
· 11.6.     izdevumi periodikas iegādei bibliotēku krājumiem (EKK 2400).
· 12. Ja izmaksas budžeta gadā par vispārējās pamatizglītības pakalpojumu privātā izglītības iestādē ir mazākas nekā pašvaldības atbalsts par bērna deklarētās dzīvesvietas pašvaldībā noteiktajām vienam izglītojamam nepieciešamajām vidējām izmaksām izglītības iestādēs vispārējās, izņemot speciālās, pamatizglītības programmas īstenošanai, atbalstu nodrošina tādā apmērā, kādas ir izmaksas par vispārējās pamatizglītības pakalpojumu par vienu bērnu privātajā izglītības iestādē.
· 13. Atbalstu nepiešķir par dienām, kad bērns bez attaisnojoša iemesla neapmeklē privāto izglītības iestādi. Šādā gadījumā atbalstu aprēķina proporcionāli privātās izglītības iestādes apmeklējuma dienu skaitam. Par attaisnojošu iemeslu uzskatāma bērna prombūtne veselības stāvokļa pasliktināšanās dēļ, ko apliecina ārsta izsniegta izziņa, vai citi gadījumi, par kuriem bērna likumiskie pārstāvji izglītības iestādi rakstiski informējuši pirms plānotās prombūtnes, kas kopumā nav ilgāka par 60 kalendāra dienām mācību gada laikā.
· 14. Privātā izglītības iestāde vai tās dibinātājs katru mēnesi līdz piektajam datumam atbilstoši līgumā noteiktajai kārtībai iesniedz pašvaldībā dokumentāli pamatotu pieprasījumu vai rēķinu atbalsta saņemšanai par iepriekšējo mēnesi.
· 15. Pašvaldība 10 darbdienu laikā pēc privātās izglītības iestādes vai tās dibinātāja pieprasījuma vai rēķina saņemšanas pārskaita atbalstu par iepriekšējo mēnesi attiecīgās privātās izglītības iestādes vai tās dibinātāja norēķinu kontā.
· 16. Pašvaldība nosaka kārtību, kādā tā regulāri pārbauda privātās izglītības iestādes un tās dibinātāja atbilstību šajos noteikumos noteiktajām prasībām. Ja privātā izglītības iestāde vai tās dibinātājs atkārtoti neiesniedz nepieciešamo informāciju pašvaldības noteiktajā termiņā, kas nedrīkst būt īsāks par piecām darbdienām, pašvaldība ir tiesība pārtraukt līgumu ar privāto izglītības iestādi vai tās dibinātāju.
· 17. Ja bērna, par kuru tiek saņemts atbalsts, dzīvesvieta tiek deklarēta citas pašvaldības administratīvajā teritorijā, un bērns turpina izglītības ieguvi privātā izglītības iestādē, pašvaldība, kuras administratīvajā teritorijā bija bērna iepriekšējā deklarētā dzīvesvieta, pārtrauc atbalsta izmaksu. Atbalsta apmēru jaunajā pašvaldībā, kuras administratīvajā teritorijā deklarēta bērna jaunā dzīvesvieta, aprēķina saskaņā ar šajā pašvaldībā noteiktajām viena bērna vidējām izmaksām vispārējās izglītības iestādēs vispārējās, izņemot speciālās, pamatizglītības programmas īstenošanai.
· 18. Ja atbalsta pārmaksa ir izveidojusies privātās izglītības iestādes vai tās dibinātāja vainas dēļ, sniedzot nepatiesu vai nepilnīgu informāciju vai nepaziņojot par apstākļiem, kuri ietekmē tiesības uz atbalstu, privātā izglītības iestāde mēneša laikā pēc tam, kad nosūtīts pašvaldības rakstiskais paziņojums, pārmaksātos līdzekļus ieskaita pašvaldības kontā, kas norādīts rakstiskajā paziņojumā.
· 19. Noteikumi stājas spēkā 2024.gada 1.septembrī.

